CELEX: 32014D0006
Language: el
Date: 2014-01-09 00:00:00
Title: 2014/6/ΕΕ: Εκτελεστική απόφαση της Επιτροπής, της 9ης Ιανουαρίου 2014 , σχετικά με την αναγνώριση του συστήματος «HVO Renewable Diesel Scheme for Verification of Compliance with the RED sustainability criteria for biofuels» για την απόδειξη της συμμόρφωσης με τα κριτήρια αειφορίας κατά τις οδηγίες 98/70/ΕΚ και 2009/28/ΕΚ του Ευρωπαϊκού Κοινοβουλίου και του Συμβουλίου

10.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 5/3
            
         
      ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 9ης Ιανουαρίου 2014
   σχετικά με την αναγνώριση του συστήματος «HVO Renewable Diesel Scheme for Verification of Compliance with the RED sustainability criteria for biofuels» για την απόδειξη της συμμόρφωσης με τα κριτήρια αειφορίας κατά τις οδηγίες 98/70/ΕΚ και 2009/28/ΕΚ του Ευρωπαϊκού Κοινοβουλίου και του Συμβουλίου
   (2014/6/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (1), και ιδίως το άρθρο 18 παράγραφος 6,
   Έχοντας υπόψη την οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (2), και ιδίως το άρθρο 7γ παράγραφος 6,
   Μετά από διαβούλευση με την επιτροπή για την αειφορία των βιοκαυσίμων και βιορευστών,
   Εκτιμώντας τα ακόλουθα:
   
               (1)
            
            
               Τα κριτήρια αειφορίας για τα βιοκαύσιμα καθορίζονται στις οδηγίες 98/70/ΕΚ και 2009/28/ΕΚ. Τα άρθρα 7β και 7γ και το παράρτημα IV της οδηγίας 98/70/ΕΚ είναι όμοια με τα άρθρα 17 και 18 και το παράρτημα V της οδηγίας 2009/28/ΕΚ.
            
         
               (2)
            
            
               Όταν πρέπει να ληφθούν υπόψη τα βιοκαύσιμα και τα βιορευστά για τους σκοπούς που αναφέρονται στο άρθρο 17 παράγραφος 1 στοιχεία α), β) και γ) της οδηγίας 2009/28/ΕΚ, τα κράτη μέλη πρέπει να υποχρεώνουν τους οικονομικούς φορείς να αποδείξουν ότι τα βιοκαύσιμα και τα βιορευστά πληρούν τα κριτήρια αειφορίας που καθορίζονται στο άρθρο 17 παράγραφοι 2 έως 5 της οδηγίας 2009/28/ΕΚ.
            
         
               (3)
            
            
               Όταν οικονομικός φορέας υποβάλλει αποδείξεις ή δεδομένα που έχουν αποκτηθεί στο πλαίσιο προαιρετικού συστήματος αναγνωρισμένου από την Επιτροπή, στον βαθμό που καλύπτεται από την απόφαση αναγνώρισης, το κράτος μέλος πρέπει να μην απαιτεί από τον προμηθευτή να υποβάλει περαιτέρω αποδείξεις ότι τήρησε τα κριτήρια αειφορίας.
            
         
               (4)
            
            
               Στις 14 Αυγούστου 2013 υποβλήθηκε στην Επιτροπή αίτημα να αναγνωριστεί ότι με το σύστημα «HVO Renewable Diesel Scheme for Verification of Compliance with the RED sustainability criteria for biofuels» αποδεικνύεται πως οι παρτίδες βιοκαυσίμων πληρούν τα κριτήρια αειφορίας που καθορίζονται στην οδηγία 98/70/ΕΚ και στην οδηγία 2009/28/ΕΚ. Το σύστημα μπορεί να καλύπτει όλες τις πρώτες ύλες που είναι κατάλληλες για βιοντίζελ από υδρογονωμένα φυτικά έλαια (hydrogenated vegetable oil/HVO) (συμπεριλαμβανομένων ακατέργαστου φοινικελαίου, κραμβελαίου, σογιελαίου και ζωικών λιπών) και είναι παγκόσμιας εμβέλειας εφαρμογής. Το καθεστώς καλύπτει ολόκληρη την αλυσίδα εφοδιασμού από την παραγωγή της πρώτης ύλης έως τη διανομή των βιοκαυσίμων. Το αναγνωρισμένο σύστημα πρέπει να είναι διαθέσιμο στην πλατφόρμα διαφάνειας που συστάθηκε στο πλαίσιο της οδηγίας 2009/28/ΕΚ. Πρέπει να ληφθούν υπόψη ζητήματα εμπορικά ευαίσθητων δεδομένων, τα οποία ενδεχομένως να έχουν ως αποτέλεσμα τη μερική μόνο δημοσίευση του συστήματος.
            
         
               (5)
            
            
               Από την αξιολόγηση του συστήματος «HVO Renewable Diesel Scheme for Verification of Compliance with the RED sustainability criteria for biofuels» διαπιστώθηκε ότι αυτό καλύπτει επαρκώς τα κριτήρια αειφορίας της οδηγίας 98/70/ΕΚ και της οδηγίας 2009/28/ΕΚ, καθώς και ότι εφαρμόζει μεθοδολογία ισοζυγίου μάζας η οποία είναι σύμφωνη με τις απαιτήσεις του άρθρου 7γ παράγραφος 1 της οδηγίας 98/70/ΕΚ και του άρθρου 18 παράγραφος 1 της οδηγίας 2009/28/ΕΚ.
            
         
               (6)
            
            
               Από την αξιολόγηση του συστήματος «HVO Renewable Diesel Scheme for Verification of Compliance with the RED sustainability criteria for biofuels» διαπιστώθηκε ότι αυτό πληροί κατάλληλα πρότυπα αξιοπιστίας, διαφάνειας και ανεξάρτητου ελέγχου και, επίσης, ότι συμμορφώνεται με τις μεθοδολογικές απαιτήσεις του παραρτήματος IV της οδηγίας 98/70/ΕΚ και του παραρτήματος V της οδηγίας 2009/28/ΕΚ.
            
         
               (7)
            
            
               Το σύστημα «HVO Renewable Diesel Scheme for Verification of Compliance with the RED sustainability criteria for biofuels» αξιολογήθηκε με βάση τη νομοθεσία που ίσχυε όταν εκδόθηκε η παρούσα εκτελεστική απόφαση της Επιτροπής. Σε περίπτωση συναφών τροποποιήσεων της νομικής βάσης, η Επιτροπή θα αξιολογήσει το σύστημα με σκοπό να διαπιστώσει κατά πόσον το σύστημα εξακολουθεί να καλύπτει επαρκώς τα κριτήρια αειφορίας για τα οποία έχει αναγνωριστεί.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την αειφορία των βιοκαυσίμων και βιορευστών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το σύστημα «HVO Renewable Diesel Scheme for Verification of Compliance with the RED sustainability criteria for biofuels», για το οποίο υποβλήθηκε αίτημα αναγνώρισης στην Επιτροπή στις 14 Αυγούστου 2013, αποδεικνύει ότι οι αποστολές βιοκαυσίμων πληρούν τα κριτήρια αειφορίας, όπως αυτά ορίζονται στο άρθρο 17 παράγραφοι 3, 4 και 5 της οδηγίας 2009/28/ΕΚ και στο άρθρο 7β παράγραφοι 3, 4 και 5 της οδηγίας 98/70/ΕΚ.
   Το σύστημα περιέχει επίσης ακριβή δεδομένα για τους σκοπούς του άρθρου 17 παράγραφος 2 της οδηγίας 2009/28/ΕΚ και του άρθρου 7β παράγραφος 2 της οδηγίας 98/70/ΕΚ.
   Το σύστημα επιτρέπεται να χρησιμοποιείται για την απόδειξη της συμμόρφωσης με το άρθρο 7γ παράγραφος 1 της οδηγίας 98/70/ΕΚ και με το άρθρο 18 παράγραφος 1 της οδηγίας 2009/28/ΕΚ.
   Άρθρο 2
   Σε περίπτωση που, μετά την έκδοση της παρούσας απόφασης, το σύστημα υποστεί αλλαγές στο περιεχόμενό του οι οποίες θα μπορούσαν να επηρεάσουν τις βάσεις στις οποίες στηρίχθηκε η παρούσα απόφαση, οι αλλαγές αυτές πρέπει να κοινοποιηθούν αμελλητί στην Επιτροπή. Η Επιτροπή αξιολογεί τις κοινοποιηθείσες αλλαγές, προκειμένου να διαπιστώσει κατά πόσον το σύστημα εξακολουθεί να καλύπτει επαρκώς τα κριτήρια αειφορίας για τα οποία έχει αναγνωριστεί.
   Σε περίπτωση που αποδειχθεί σαφώς ότι το σύστημα δεν έχει θέσει σε εφαρμογή κάποια στοιχεία που θεωρούνται καθοριστικά για την παρούσα απόφαση και εφόσον έχει συντελεστεί σοβαρή και διαρθρωτική παραβίαση των εν λόγω στοιχείων, η Επιτροπή δύναται να ανακαλέσει την παρούσα απόφαση.
   Άρθρο 3
   Η διάρκεια ισχύος της παρούσας απόφασης είναι πενταετής.
   Άρθρο 4
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 9 Ιανουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
         
      
   
   
      (1)  ΕΕ L 140 της 5.6.2009, σ. 16.
   
      (2)  ΕΕ L 350 της 28.12.1998, σ. 58.